ชวนผู้ประกอบการยื่นตรวจประเมินมาตรฐานโฮมสเตย์ไทย สร้างความเชื่อมั่นหลังโควิด-19
นายอนันต์ วงศ์เบญจรัตน์ อธิบดีกรมการท่องเที่ยว เปิดเผยว่า กรมการท่องเที่ยว กระทรวงการท่องเที่ยวและกีฬา ขอเชิญชวนผู้ประกอบการโฮมสเตย์ไทยยื่นสมัครเข้ารับการตรวจประเมินและรับรองมาตรฐานโฮมสเตย์ไทย เพื่อยกระดับและพัฒนาการท่องเที่ยวรูปแบบโฮมสเตย์ให้มีคุณภาพ สร้างความน่าเชื่อถือและได้รับการยอมรับจากนักท่องเที่ยว โดยเฉพาะการท่องเที่ยวหลังสถานการณ์การแพร่ระบาดของโรคโควิด-19 โดยผู้ประกอบการโฮมสเตย์ที่สนใจ สามารถยื่นสมัครเพื่อเข้ารับการตรวจประเมินและรับรองมาตรฐานโฮมสเตย์ไทย ประจำปี 2564 ได้ตั้งแต่วันนี้ถึงวันที่ 31 มีนาคม 2564 โดยผู้ประกอบการที่ผ่านการตรวจประเมินและได้รับการรับรองมาตรฐานโฮมสเตย์ไทยจะได้รับเครื่องหมายรับรองมาตรฐานโฮมสเตย์ไทยจากกรมการท่องเที่ยว และสามารถประชาสัมพันธ์เครื่องหมาย เพื่อสร้างความเชื่อมั่นให้กับนักท่องเที่ยว ในการเลือกพักโฮมสเตย์ที่มีคุณภาพและมาตรฐาน ซึ่งกรมการท่องเที่ยวจะร่วมมือกับหน่วยงานภาครัฐ สมาคมท่องเที่ยว รวมทั้ง Social Network    ต่างๆ  ในการประชาสัมพันธ์สร้างการรับรู้ให้แก่นักท่องเที่ยวมาตรฐานโฮมสเตย์ไทยถือเป็นเครื่องมือ ในการยกระดับและพัฒนาการท่องเที่ยวรูปแบบโฮมสเตย์อย่างเป็นระบบและครบวงจร โดยมีเกณฑ์การตรวจประเมินและรับรองมาตรฐานกำหนดไว้ 10 ด้าน 31 ตัวชี้วัด ได้แก่ ด้านที่พัก อาหาร ความปลอดภัย อัธยาศัยไมตรีของเจ้าของบ้าน รายการนำเที่ยว ทรัพยากรและสิ่งแวดล้อม วัฒนธรรม ผลิตภัณฑ์ชุมชน การบริหารจัดการ และประชาสัมพันธ์ ซึ่งปัจจุบันมีโฮมสเตย์ที่ได้รับการรับรองมาตรฐานกว่า 247 แห่ง รวมทั้งสิ้น 1,725 หลังทั่วประเทศ